Афғонистон-Ўзбекистон: бизнеслар Ўзбекистонга кўчиб ўтмоқдами? - BBC News O'zbek\nАфғонистон-Ўзбекистон: бизнеслар Ўзбекистонга кўчиб ўтмоқдами?\nАфғонистоннинг Мозори Шариф шаҳридаги Мир Алишер Навоий номидаги саноат паркида 5 йил илгари қарийб 300 ишлаб чиқариш корхонаси фаолият юритарди.\nУ ерда озиқ-овқат, кийим-кечак ва қурилиш моллари ишлаб чиқарилган.\nРасмий маълумотларга кўра, бу корхоналар Афғонистон шимолий вилоятларининг бундай маҳсулотларга бўлган эҳтиёжининг 25 фоизини қондирган.\nОнам ўласан, десалар ҳам, қайтмадим\nБугунги кунда саноат паркида бармоқ билан санарли корхоналар иш юритмоқда.\nҚурилиш учун сим тўрлар тайёрланадиган корхона 6 йил олдин иш бошлаганида 25 кишини иш билан таъминлаган.\nЙилига 15-20 тонна маҳсулот ишлаб чиқарган.\nImage caption Афғонистон ва Ўзбекистонни Амударё устида қурилган Ҳайратон кўприги боғлайди.\nҲозирга келиб эса корхонада беш киши ишламоқда, шунда ҳам ишчиларнинг маошини тўлаш мушкул бўлиб қолган, дейди корхона раҳбари Гул Ҳамид.\nМозори Шарифдаги ишлаб чиқариш корхоналари ёпилишига охирги йилларда Афғонистон шимолидаги хавфсизлик вазияти ёмонлашгани ва шимолий қўшни Ўзбекистонда бизнес юритиш учун қулай шароит яратилгани асосий сабаблар қилиб кўрсатилмоқда.\nМозори Шариф Балх вилоятининг маркази.\nБалх вилояти расмийларига кўра, охирги бир йилнинг ўзида 100 дан ортиқ ширкат ўз сармояларини Афғонистон шимолидан Ўзбекистонга олиб ўтган.\nВилоят Тижорат идораси раҳбари Араш Юнусийнинг Би-би-сига айтишича, бир йил олдин Ўзбекистоннинг Сурхондарё вилояти масъуллари билан мулоқот пайтида қарийб 90 та Афғон ширкати Сурхондарёга сармоя ётқизганларини айтганлар.\n"Аммо икки ой олдин Термизга борганимда бу рақам 190 га етган деб айтишди", дейди Араш Юнусий.\nImage caption Балх вилоят Тижорат идораси раҳбари Араш Юнусийнинг Би-би-сига айтишича, Сурхондарёда 190 Афғон ширкати фаолият юритмоқда.\nАфғонистон ва Ўзбекистонни Амударё ажратиб туради.\nАмударё устидан Ҳайратон кўприги қурилган, кўприкни 1981 йили атоқли Ўзбек давлат арбоби Шароф Рашидов тантанали очиб берган, унга "Дўстлик" кўприги номи берилган.\nАфғонистондаги беқарорликлар боис узоқ йиллар расман Ҳайратон кўприги ёпиб қўйилган эди.\nПрезидент Шавкат Мирзиёев қудратга келганидан кейин Афғонистон билан иқтисодий-тужжорий алоқалар кучайтирилди.\nЎнлаб йиллар давомида Афғонистон шимолига Туркия ёки Араб мамлакатларидан парвоз қилиб борган Афғонлар "Ўзбекистон Ҳаво йўллари"нинг Тошкент ва Термиз учоқларига чипта сотиб олиб ватанларини зиёрат қиладиган бўлдилар.\nЎзбекистонга хорижий сармояларни кўпайтириш сиёсати Афғонлар учун жозиба касб этди, хусусан, Сурхондарё вилоятидаги бизнес имкониятларига қизиқиш кучайди.\nБи-би-си Ўзбек хизмати мухбири Ҳаёт Шайбон тайёрлаган видео лавҳани томоша қилинг.\nБунақаси бўлмаган: Онам ўласан, десалар ҳам, қайтмадим - дунё ва тақдирлар